Departement wil SAL ‘stabiliseer en kostes verminder’Argieffoto Die ministerie van openbare ondernemings het Sondag gesê sy onmiddellike prioriteit is om die Suid-Afrikaanse Lugdiens (SAL) finansieel te stabiliseer en deur middel van kostevermindering en kommersiële reoriëntasie seker te maak die lugredery is finansieel volhoubaar. “SAL is ŉ goeie lugredery, maar dit word swak bestuur,” het die ministerie in ŉ verklaring gesê. “Swak besluite is geneem deur vorige raadslede en bestuur, insluitend om toe te laat dat korrupsie die lugredery lamlê. “Die onlangse toewysing van R5 miljard in die mediumtermynbegrotingsraamwerk is ŉ verdere verklaring hiervan en verskaf ŉ mate van onmiddellike finansiële stabiliteit terwyl die lugredery se raad en bestuur voortgaan met die opdrag om die lugredery finansieel en operasioneel te herstel. “Die ministerie sal ook die raad van die SAL en bestuur opdrag gee om met groter dringendheid en toewyding hul pligte uit te voer om onmiddellike ingryping te identifiseer en te implementeer,” lui die verklaring. “Dit is noodsaaklik dat die uitvoerende bestuur fokus op die sake van onmiddellike belang, insluitend om die koste van die lugredery te verminder, alle bedrieglike kontrakte op te skort en siviele en strafregtelike stappe te doen teen alle persone te doen wat by korrupsie betrek word. “Die SAL moet ook gereed maak vir ŉ strategiese aandeelhouer in die nabye toekoms.” Volgens die ministerie sal dit die toekomstige volhoubaarheid van die lugredery en poste verseker om seker te maak die SAL is ŉ mededinger in die lugvaartbedryf – plaaslik en wêreldwyd.